Document ID: 32001R1229

Kommissionens forordning (EF) nr. 1229/2001
af 19. juni 2001
om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif(1), senest ændret ved forordning (EF) nr. 2559/2000(2), særlig artikel 9, og
ud fra følgende betragtninger:
(1) I Kommissionens beslutning 2000/418/EF af 29. juni 2000 om regulering af anvendelsen af materiale, der udgør en risiko med hensyn til overførbare spongiforme encephalopatier og om ændring af beslutning 94/474/EF(3), senest ændret ved beslutning 2001/233/EF(4), fastsættes det i bilag I, nr. 1, litra a), nr. i), at rygsøjlen fra kvæg på over 12 måneder betegnes som specificeret risikomateriale og skal fjernes i henhold til bilag I, nr. 2.
(2) Supplerende bestemmelse 1 til kapitel 2 i bilag I til forordning (EØF) nr. 2658/87, der fastsætter, i afsnit 1.A, at hele kroppe, halve kroppe og fjerdinger af hornkvæg skal være med samtlige knogler og, i afsnit 1.B, hvorledes antallet af hele eller delvis afskårne ribben i produkterne nævnt i afsnit 1.A skal bestemmes, bør ændres fra ikrafttrædelsesdatoen af ovenstående beslutning 2001/233/EF, idet hele kroppe, halve kroppe eller fjerdinger kan forekomme med eller uden rygsøjle.
(3) Denne foranstaltning medfører ikke kvantitative restriktioner eller ordninger med tilsvarende virkning i samhandelen med tredjelande ifølge artikel 35 i Rådets forordning (EF) nr. 1254/1999 af 17. maj 1999 om den fælles markedsordning for oksekød(5).
(4) De i denne forordning fastsatte foranstaltninger er i overensstemmelse med udtalelsen fra Toldkodeksudvalget -
UDSTEDT FØLGENDE FORORDNING:
Artikel 1
Supplerende bestemmelse 1 til kapitel 2 i bilag I til forordning (EØF) nr. 2658/87 ændres således:
1) Supplerende bestemmelse 1.B erstattes med følgende: "B. Produkterne nævnt i supplerende bestemmelser 1.A.a) til g) til dette kapitel kan forekomme med eller uden rygsøjle."
2) Følgende ny supplerende bestemmelse 1.C indsættes: "C. Ved bestemmelse af antallet af de hele eller delvis afskårne ribben, der er nævnt i afsnit 1.A, tages kun de hele eller delvis afskårne ribben i betragtning, som hænger sammen med rygsøjlen. Hvis rygsøjlen er blevet fjernet, tages kun de hele eller delvis afskårne ribben, som ellers ville have hængt sammen med rygsøjlen, i betragtning."
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 31. marts 2001.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. juni 2001.

Labels: 3
17
19